
Azonos nemű párok elfogadottsága a határon innen és túl

A kutatás az azonos nemű párok általános értelemben vett elfogadottságát tárgyalja, ami a társadalomtudományokon belül a szociológia és társadalomkutatás témakörébe tartozik, azon belül is a kisebbségek társadalmi helyzetét vizsgálja a diszkriminációs helyzetből kiindulva. Leginkább tolerancia alapon kutattam, hogy mennyire elfogadottak a leszbikus, meleg, biszexuális és transznemű (továbbiakban: LMBT) közösség tagjai a társadalom körében, illetve a társadalom mennyire ért egyet az LMBT tagok jogi követeléseivel, mint a házasság intézménye, és a gyermekvállalás.
A kutatás célja megvizsgálni, hogy az társadalom elfogadottsága szempontjából mely városban könnyebb azonos nemű párként élni; a jogrendszer és a társadalom elfogadási szintjének összehasonlítása; az azonos nemű párok kérdésének határvonalának kutatása (magánügy-e); továbbá a társadalom elfogadásának/elutasításának oki tényezőinek feltárása.
Kutatásom helyszíne a címből fakadóan két város (Sopron és Eisenstadt), módszernek egyrészről a dokumentumelemzést használtam – jogi rendelkezések összehasonlításához a törvények megvizsgálását, valamint a történelmi áttekintéshez. Másrészről a kérdőíves felmérést alkalmaztam, amelyet magam szerkesztettem. A kérdőíven a demográfiai adatok mellett az általam megfogalmazott 19 állítás szerepelt, amelyre Likert-skála segítségével válaszolhattak a kérdőívet kitöltő személyek.
A kutatásom eredményeinek bemutatását négy irányból foglaltam össze, valamint összehasonlítom, hogy a jelenleg hatályos törvények megengedőbbek-e vagy korlátozóbbak-e a két város álláspontjához, toleranciaszintjéhez viszonyítva.
Ahogyan kutatásom témája, úgy a kapott adatok és hozzáállások is megosztóak, amik további kérdéseket vetnek fel, és újabb kutatásokra adnak lehetőséget.



